**ירון אברהם** (נולד ב-11 בדצמבר 1984) הוא עיתונאי, משמש ככתב המדיני של חברת החדשות של ערוץ 12 ומגיש מחליף של תוכניות אקטואליה מרכזיות בערוץ וביניהן שש עם וחמש עם רפי רשף בקשת 12.

ביוגרפיה
--------

אברהם נולד בירושלים וגדל במבשרת ציון.

את שירותו בצה"ל עשה ביחידה 8200 של חיל המודיעין.

לאחר שירותו הצבאי למד לתואר ראשון באוניברסיטה העברית בירושלים בחוגים תקשורת ועיתונאות ויחסים בינלאומיים. מיד לאחר סיום התואר הראשון, המשיך ללימודי תואר שני באוניברסיטה העברית במגמה לתקשורת פוליטית. הוא סיים את שני תאריו בהצטיינות.

במהלך לימודיו לתואר השני החל לעבוד בערוץ הכנסת ככתב מדיני, ולאחר מספר חודשים ככתב פוליטי-פרלמנטרי.

בשנת 2012 החל להגיש את התוכנית "כנסת ברשת", המסקרת את האירועים הפוליטיים במרחב האינטרנטי.

בשנת 2014 ביים את הסרט "פרלושה", המסקר את נסיעת חברי הכנסת ה-19 לפולין, 69 שנה לשחרור מחנה אושוויץ-בירקנאו.

ב-2015 הצטרף לחברת החדשות של ערוץ 12 ככתב לענייני ירושלים וכמגיש חדשות. בספטמבר 2017 מונה גם לכתב מדיני.

אברהם משמש עמית במכון גשר למנהיגות של עמותת גשר מפעלים חינוכיים.

אברהם דובר ערבית רהוטה.

אברהם נשוי ליעל, הוא אב לשני בנים ובת ומתגורר במודיעין.

### עבודתו העיתונאית

באוקטובר 2015 חשף הקלטה של יצחק תשובה טוען שמתווה הגז יאושר בוודאות על ידי הממשלה.

ביוני 2017 חשף את מסכת ההתעללות כלפי בעלי מוגבלות נפשית ומנטלית במכון פוירשטיין בירושלים.

ביולי 2018 חשף תמלילים מהקבינט המדיני-ביטחוני בין הרמטכ"ל גדי איזנקוט לשר נפתלי בנט סביב אופן הטיפול במשגרי עפיפוני תבערה מרצועת עזה. בעקבות הפרסום קראו שרים בממשלה לחקירת שב"כ בקבינט לאיתור המדליף והשר זאב אלקין אף הציע להוציא את פלט השיחות של אברהם, במטרה לברר עם מי הוא שוחח.

באוגוסט 2019 חשף את מסמך הביקורים המלא של חברי כנסת אצל אסירים ביטחוניים, מחבלים ורבי מרצחים בבתי הכלא הביטחוניים בישראל, בהם כאלה שמרצים שנים ארוכות של עונשי מאסר בגין רצח ישראלים רבים בפיגועים שהותירו רושם.

בפברואר 2020 חשף הקלטה של שיחות טלפון בין איתמר בן גביר לנתן אשל, שמנסה לשכנע אותו לפרוש מהמרוץ לכנסת בתמורה לשריון בליכוד.

באוקטובר 2020 חשף הקלטת שיחות בין אנשי הפלג הירושלמי למשטרה על אי־אכיפת תקנות הקורונה.

באוגוסט 2021 פרסם כי שרת התחבורה מרב מיכאלי נסעה לחופשה בארצות הברית בניגוד להנחיות משרד הבריאות, נסיעה שאותה הגדיר אברהם "שערורייתית". לאחר שהתברר כי מיכאלי נסעה יחד עם בן זוגה ליאור שליין להביא את בנם שנולד בהליך פונדקאות, אברהם התנצל.

בינואר 2022 חשף אברהם כי ראש הממשלה בנימין נתניהו פנה אל נשיא בית העליון לשעבר אהרן ברק, שנגדו התבטא בחריפות במשך שנים כאחד ממנהיגי הדיפ סטייט של ישראל, בבקשה שסייע לו משפטית בהשגת הסדר טיעון.

קישורים חיצוניים
----------------

ויקישיתוף מדיה וקבצים בנושא **ירון אברהם** בוויקישיתוף
* ירון אברהם, ברשת החברתית פייסבוק
* ירון אברהם, ברשת החברתית אקס (טוויטר)
* ירון אברהם, ביישום טלגרם
* ירון אברהם, ברשת החברתית אינסטגרם
* הכתבות והפרשנויות של ירון אברהם ב-N12
* "כנסת ברשת" ביוטיוב
* "גם למחוקקים יש צינור: ערוץ הכנסת יעלה תוכנית על ססטוסים וסרטונים ברשת", באתר אייס, 7 באוגוסט 2012
* מרינה קיגל, טלוויזיה: מפעל החיים של פרלושה, באתר nrg‏, 28 באפריל 2014
* אפרת וכטל, ‏זה חודר אותי, אבל אני לא מסוגל אחרת, באתר ‏מאקו‏, 26 באוקטובר 2023

הערות שוליים
------------

1. ↑   ערוץ הכנסת - פרלושה חוזרת עם הכנסת לאושוויץ, קדימון הסרט באתר יוטיוב
2. ↑  נועה פרייס‏, מ-99 ל-22: ירון אברהם עובר מערוץ הכנסת לחדשות 2, באתר וואלה!‏, 28 במרץ 2016
3. ↑  ירון אברהם בריאיון מיוחד בערבית עם העיתונאית העיראקית שמסקרת את המלחמה - מתוך ישראל, באתר X (לשעבר טוויטר)
4. ↑  ערוץ הכנסת - יצחק תשובה בהקלטות בלעדיות לערוץ הכנסת מתוך כנס סגור, 18.10.15
5. ↑  ירון אברהם, ‏קללות ואיומים בהוסטל בירושלים, באתר ‏מאקו‏, 6 ביוני 2017
6. ↑  ירון אברהם, ‏מתיחות בדרום: ההתנגחויות בקבינט, באתר ‏מאקו‏, 15 ביולי 2018
7. ↑  חשיפה: מסמך הביקורים המלא של חברי כנסת אצל מחבלים בכלא, באתר ‏מאקו‏, 6 באוגוסט 2019
8. ↑  איש סודו של נתניהו לבן גביר: "ביבי היה שמח שאתה תעבור ובנט לא", באתר ‏מאקו‏, 18 בפברואר 2020
9. ↑  אחרי חשיפת החדשות: קצין המשטרה שהציע דיל לחרדים זומן לבירור, באתר ‏מאקו‏, 8 באוקטובר 2020
10. ↑  ירון אברהם מתנצל בפני מיכאלי: "הייתי גונז את הפרסום", באתר אייס, 21 באוגוסט 2021
11. ↑  בן כספית, ‏אהרן ברק תיווך: כך יזם נתניהו את הסדר הטיעון | בן כספית, באתר מעריב אונליין, 16 בינואר 2022